K. Tóthová, poslankyňa: (2002-03-14):
Vážené dámy, vážení páni, ústava v článku 34 ods. 3 hovorí: „Výkon práv občanov patriacich k národnostných menšinám“, čo je aj prípad pána podpredsedu Bugára, „nesmie viesť k ohrozeniu zvrchovanosti a územnej celistvosti a k diskriminácii jej ostatných obyvateľov.“ Ja mám prvú otázku: Ako je možné, že Rakúsko považovalo zákon o zahraničných Maďaroch za diskriminačný? Akoto, že ho nedovolilo uplatniť? Pretože každý, kto by sa angažoval a kto by uplatňoval tento zákon, prispel by k diskriminácii obyvateľstva. Ďalej akoto, že Benátska komisia poukázala na to, že pokiaľ by sa zákon uplatňoval bez vzájomnej dohody podrobností s príslušnými krajinami, pôjde o diskrimináciu? Pán podpredseda Bugár, máme nejakú špeciálnu dohodu, vykonávací predpis, ktorý by diskriminačné opatrenia odstraňoval? Nemáme! Nezazlievam pánu podpredsedovi parlamentu, že prevzal preukaz zahraničného Maďara. Ja zazlievam pánu podpredsedovi parlamentu, že je zakladajúcim členom združenia Za spoločné ciele. Združenia, ktoré je registrované v Nitre. Čiže aktívne sa angažuje za realizáciu zákona prijatého mimo územia nášho štátu, nie zákonodarným orgánom štátu a musí vedieť, že aplikácia tohto zákona na našom území je útok na zvrchovanosť Slovenskej republiky. Opakujem, pán podpredseda, vám musí byť jasné, že aplikácia tohto zákona je zásah do zvrchovanosti tohto štátu. A keď neveríte mne, keď poviete, že zle vykladám závery Benátskej komisie, keď poviete, že skresľujem situáciu v Rakúsku, tak vám zopakujem slová predsedu vlády Slovenskej republiky, ktorý povedal, že nedovolí, aby sa na území Slovenskej republiky tento zákon aplikoval, lebo by bol zásahom do zvrchovanosti a diskrimináciou na Slovensku. A vy ste ten, ktorý sa aktívne angažuje pri realizácii tohto zákona. Vysvetlite mi to, pán podpredseda parlamentu? To je nacionalizmus, keď sa pýtam, ako môže podpredseda parlamentu konať to, čo samotný predseda vlády a predseda koaličnej rady, v ktorej on sedí, považuje za diskrimináciu a zasahovanie do zvrchovanosti štátu? V tom je ten problém! V tom je ten problém, vážené panie poslankyne, vážení páni poslanci, že vládna koalícia, nehovorím o tom, lebo to by už bolo o inom ako o odvolaní pána podpredsedu, že vlastne prečo vláda tak pomaly koná a rozpráva, nuž preto, lebo potrebuje SMK vo vláde, inak by padla. Ale to je o inom. Ale hovorím o vyjadrení predsedu vlády a myslím si, že aj predseda parlamentu, aj podpredseda parlamentu to vyjadrenie poznajú. A hovorím o tom, že podpredseda parlamentu sa vlastne aktivizuje, aktívne pôsobí pri registrácii toho subjektu, ktorý realizáciu tohto zákona na našom území zabezpečuje. A tam je ten pes zakopaný. Ďalej mám otázku. Včera som počúvala Rádiožurnál, ráno o 7.10 hodine. Pani redaktorka podpredsedovi parlamentu dala otázku, prečo nepodporili program. Odpoveď podpredsedu slovenského parlamentu pána Bugára bola: „Nemôžeme súhlasiť s programom, kde sú zákony, ktoré idú proti nám.“ Opakujem, „zákony, ktoré idú proti nám“. Pán podpredseda parlamentu, vy považujete zákon o zvrchovanosti Slovenskej republiky za zákon, ktorý ide proti vám? Teda vy nechcete zvrchovanosť Slovenskej republiky, pretože to ide proti vašim záujmom. Potom sa pýtam, či vaše záujmy sú totožné so záujmami tohto štátu a s návrhom poslancov KDH, ktorí chcú prijať zákon o zvrchovanosti republiky. Tak potom ako? Čie záujmy zastáva pán podpredseda parlamentu, keď hovorí, že zákon o zvrchovanosti republiky ide proti SMK? Sedí tu druhý podpredseda parlamentu, ja mu môžem tiež položiť otázku: Pán podpredseda Hrušovský, váš zákon o zvrchovanosti Slovenskej republiky vyjadruje také záujmy, ktoré nie sú v záujme republiky? Je to zákon, ktorý chráni záujmy republiky. A to nie sú záujmy pána podpredsedu Bugára! Tak ktoré záujmy on háji, keď nie záujmy... (Reakcia z pléna.) Takže opätovne vravím, tu je ten pes zakopaný. Nie v nacionalizme. Ja nie som nacionalista, ja milujem svojho manžela a on je maďarskej národnosti. Tak ako môžem byť nacionalista?! (Ruch v sále.) A teraz poďme k zákonu. (Reakcia z pléna.) Práve vy sa pýtate, či mám preukaz? No idem vám prečítať, čo hovorí zákon o zahraničných Maďaroch. Jednak hovorí, že sa vzťahuje na osoby, ktoré majú trvalý pobyt na území, teraz sa vypočítava, je tam aj Slovenská republika. Vážení, ako môžete tvrdiť, pán Duka-Zólyomi, že ten zákon nezasahuje mimo Maďarska, keď v § 1 sa hovorí, že sa vzťahuje na osoby na území Slovenskej republiky. Ergo ten zákon zasahuje do právneho postavenia občanov Slovenskej republiky, teda do našej zvrchovanosti. Ďalej ste sa pýtali, pán podpredseda, či mám preukaz. No viete, čo som sa dozvedela v § 1 ods. 2: „Tento zákon sa vzťahuje na osobu manželského partnera a na maloleté dieťa vychovávané v ich spoločnej domácnosti.“ Tak ďakujem pekne, aby sa tento zákon na mňa vzťahoval ako na občana Slovenskej republiky slovenskej národnosti. Ja s tým nesúhlasím! Ja nechcem, aby sa tento zákon na mňa vzťahoval! Doslova je tam napísané. „Tento zákon sa vzťahuje“, mám tu aj maďarský originál, viem po maďarsky, porovnala som si to. Prepáčte, ja si to vyprosujem, aby v Budapešti prijímali zákon, ktorý sa na mňa vzťahuje. Dnes je to, že sa vzťahuje, že mi dáva nejaké oprávnenia, a zajtra sa stane samozrejmosťou, že sa na mňa bude vzťahovať a bude mi ukladať nejaké povinnosti. Tak v tomto je problém. A tento zákon podpredseda parlamentu aktívne pomáha aplikovať na území Slovenskej republiky. Teda opakujem: Mne neprekáža, že pán podpredseda parlamentu má preukaz. Mne prekáža, že je v rozpore s článkom 34 ods. 3 ústavy, ktorý hovorí: „Výkon práv občanov patriacich k národnostným menšinám nesmie viesť k ohrozeniu zvrchovanosti a územnej celistvosti SR a k diskriminácii jej ostatného obyvateľstva.“ Kroky pána podpredsedu, žiaľ, nie sú s týmto v súlade. Ja vám ďakujem za pozornosť. (Potlesk.) J. Migaš, predseda NR SR: Faktické poznámky na vystúpenie pani poslankyne Tóthovej: pán poslanec Šepták ako prvý, pán poslanec Zelník ako posledný. Ešte pán poslanec Hofbauer. Uzatváram možnosť sa prihlásiť s faktickou poznámkou. Takže, pán poslanec Šepták. A ako posledný pán poslanec Hofbauer. R. Šepták, poslanec: Ďakujem za slovo, pán predseda. Chcem sa poďakovať pani poslankyni Tóthovej za jej vystúpenie a chcem povedať, že celý tento bod je práve o tom. Premiér, celá vláda a celý slovenský parlament povedali jasné „nie“ zákonu o zahraničných Maďaroch a vy, pán podpredseda parlamentu Bugár, sa podpíšete pod zakladateľskú listinu združenia Za spoločné ciele, a nielen to. Dokonca sa dobrovoľne stanete držiteľom preukazu zahraničného Maďara. Vy ste nerešpektovali žiadne uznesenie, či už vlády, alebo parlamentu. A opakujem, nie ako poslanec, ale ako predstaviteľ parlamentu, jeho podpredseda. A to je tá závažná vec. A ešte som sa chcel vrátiť k tomu, čo tu bolo povedané o Rakúšanoch, že preto boli vyňatí z pôsobnosti tohto zákona, pretože v Rakúsku sú údajne len emigranti maďarského pôvodu. No dovoľte mi, aby som sa nad týmto konštatovaním pousmial. Ďakujem veľmi pekne. J. Migaš, predseda NR SR: Dušan Švantner, nech sa páči, pán poslanec.